ไฟแนนซ์ทูเดย์
การกำหนดเส้นตายของ กรณ์ จาติกวณิช รมว.คลัง ที่ให้ ธีระชัย ภูวนาถนรานุบาล
21 ส.ค. 2554

การกำหนดเส้นตายของ กรณ์ จาติกวณิช รมว.คลัง ที่ให้ ธีระชัย ภูวนาถนรานุบาล 
เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) รายงานผลสอบการรายงานข้อมูลหุ้นเป็นเท็จของ ยิ่งลักษณ์ ชินวัตร ภายใน 7 วัน ถือเป็นการวัดใจอย่างยิ่ง เพราะรู้กันวงในว่า ผู้บริหารมือดีของ ก.ล.ต.ตรวจสอบแกะรอยเรื่องนี้พบว่ามีมูลจริง
 




แต่ปรากฏว่าถูกอดีตประธาน ก.ล.ต.ที่โบกมือลาออกไปหมาดๆ และบิ๊กใน ก.ล.ต.เก็บเรื่องดองไว้จนเงียบหายไปหน้าตาเฉย
...ตอนนี้ พงษ์ภาณุ เศวตรุนทร์ อธิบดีกรมสรรพสามิต มาแปลก วันก่อนวิจารณ์นโยบายคืนภาษีรถยนต์คันแรกเป็นนโยบายใช้ไม่ได้ แต่พอมาวันนี้กลับมาวิจารณ์นโยบายลดภาษีน้ำมันเป็นเรื่องที่ผิด ทำให้เสียรายได้ คนไม่มีวินัยใช้น้ำมันมากขึ้น ทำให้หลายคนสงสัยไม่หาย ม่ายรุว่า วิจารณ์ตามแนวโน้มผลโพลทางการเมืองหรือเปล่าละนายน้อย...
...นักธุรกิจและนักวิชาการถึงขนาดกุมขมับ เมื่อได้ยินวิสัยทัศน์ของ สุชาติ ธาดาธำรงเวช อดีต รมว.คลัง และที่ปรึกษาเศรษฐกิจพรรคเพื่อไทย ว่าเมื่อการทำนโยบายลดแลกแจกแถมประเทศจะได้เงินเพิ่ม เพราะจะมีเงินที่ลอยจากอากาศมาลงทุนในประเทศไทยจำนวนมากมาย เฮ้ย มีนักลงทุนที่ไหนสมองแฟบขนาดนั้นละเจ้าของบ่อปลาจ๋า...
...ขณะที่ โอฬาร ไชยประวัติ หัวเรือใหญ่เศรษฐกิจพรรคเพื่อไทย กำลังแก้ลำ กรณ์ ที่ดีดตัวเลขให้เห็นว่า นโยบายลดแลกแจกแถมของพรรคเพื่อไทยต้องใช้เงิน 2 ล้านล้านบาท ในปีงบประมาณ 2555 ซึ่งเป็นเรื่องที่เป็นไปไม่ได้ เป็นการตีแสกหน้าพรรคเพื่อไทยอย่างจัง วงในรายงานว่า หลังจากนั้น โอฬาร เรียกมือเศรษฐกิจคู่ใจเข้ามาจัดทำโรดแมปงบประมาณประเทศไทย ว่าลดแลกแจกสะบั้นอย่างไร ก็ทำงบประมาณอยู่ในกรอบได้ไม่มีปัญหา ส่วนจะจริงอย่างตัวเลขที่กดออกมาหรือไม่ เวลาเท่านั้นจะเป็นเครื่องที่พิสูจน์ m